4 dood, 3 beseer in N2-botsingEen van die voertuie het oomblikke na die botsing aan die brand geslaan. Foto: IPSS Medical Rescue Vier mense is dood en nog drie ernstig beseer toe twee motors Sondagmiddag op die N2 naby Mtunzini in KwaZulu-Natal gebots en een van die voertuie aan die brand geslaan het. Paul Herbst, woordvoerder van die IPSS Medical Rescue, sê die bestuurder van die voertuig wat aan die brand geslaan het, was in die brandende voertuig vasgekeer. Drie mense in die tweede voertuig het noodlottige beserings opgedoen en is by paramedici se aankoms op die toneel dood verklaar. Nog drie mense in dié voertuig het ernstige beserings opgedoen en was in die wrak vasgekeer. Die tweede voertuig wat in die ongeluk betrokke was. Foto: IPSS Medical Rescue “Brand- en reddingsdienste het meganiese toerusting gebruik om die beseerdes uit die wrak te sny. Intussen is mediese helikopters van Black Eagle/IPSS en die KwaZulu-Natalse departement van gesondheid na die toneel gestuur,” het Herbst gesê. Die drie beseerdes is per helikopter na ŉ hospitaal geneem. Die oorsaak van die ongeluk word ondersoek.